পাহাড়-টিলা বেষ্টিত মনোরম অঞ্চল সিলেট। কিন্তু এই সিলেট এখন টিলাশূন্য হওয়ার পথে। উচ্চ আদালতের নিষেধাজ্ঞা সত্ত্বেও স্থানীয় কিছু প্রভাবশালী এবং অসাধু ব্যক্তি সিলেটে নির্দ্বিধায় একের পর এক টিলা কেটে ফেলছেন। কোনোভাবেই তাদের থামানো যাচ্ছে না টিলা কাটা থেকে। আইনশৃঙ্খলা রক্ষাকারী বাহিনীর চোখ ফাঁকি দেওয়ার জন্য এই টিলাখোররা কৌশল পাল্টে এখন ভরা বর্ষায় ও রাতের আঁধারেও টিলা কাটছেন। সরকারি ও ব্যক্তিমালিকানাধীন উভয় ধরনের টিলা কেটে টিলাখোররা তৈরি করছেন আলিশান বাড়ি ও রিসোর্ট। তারা বালুর বিকল্প হিসেবে ট্রাকে ট্রাকে এ টিলার মাটি আবাসিক প্রকল্প তৈরির কাজে বিক্রি করছেন।